送劉前谿
作者：李新
朝代：宋

paragraphs: 耀靈浴虞淵，光屬朝夕池。
氤氲滿寰宇，幽草無閒枝。
岷山玉嶺花，寸根武陵西。
寒搖塞北霜，疏影何葳蕤。
春意已浩蕩，造物夫何爲。
煙條凝淥雨，纈彩紅參差。
下有濯錦泉，清泠鑑毫釐。
佳人古西子，徬徨水之湄。
蘭苕採朝露，佩服良所宜。
凜然冰雪顔，效嚬那可希。
江國日云莫，無媒鬢如絲。
願言配君子，獨立無言蹊。
誰獻常山根，與之植龍墀。